Predkladacia správa 

Ministerstvo školstva SR predkladá predmetný materiál ako iniciatívny materiál. Na zabezpečenie financovania úloh výskumu a vývoja schválených radou Agentúry na podporu vedy a techniky je podľa zákona č. 303/1995 o rozpočtových pravidlách a Metodického pokynu Ministerstva financií SR pre implementáciu programového rozpočtovania nutné vykonať zmenu programu 029 v kapitole MŠ SR na medzirezortný program. Po schválení materiálu vládou SR bude umožnené vykonať zmeny v programoch MŠ SR, vytvoriť príslušné podprogramy v ostatných dotknutých kapitolách a zabezpečiť financovanie vybratých úloh výskumu a vývoja.
Agentúra na podporu vedy a techniky (ďalej len „agentúra“) poskytuje z účelovo určených prostriedkov štátneho rozpočtu podporu tuzemským právnickým a tuzemským fyzickým osobám na riešenie nimi navrhovaných projektov základného a aplikovaného výskumu. Za tým účelom agentúra zverejnila 15. 3. 2002 výzvu na podávanie projektov s uzávierkou 30. 4. 2002. Rada agentúry  na svojich zasadaniach dňa 18. 7. 2002 a 3. 9. 2002 schválila na podporu úlohy uvedené v tomto materiáli (príloha 1). 
Účelové prostriedky Agentúry na podporu vedy a techniky sú rozpočtované v rámci programového rozpočtovania v kapitole Ministerstva školstva SR v programe 029 „Úlohy výskumu a vývoja podporované Agentúrou na podporu vedy a techniky“. Nakoľko žiadatelia, ktorým bolo schválené poskytnutie podpory spadajú do pôsobnosti viacerých rezortov, pre urýchlene rozdelenie týchto prostriedkov agentúry a techniky na riešenie úloh vedy a techniky v roku 2002 sa pristúpilo k zmene rezortného programu 029 „Úlohy výskumu a vývoja podporované Agentúrou na podporu vedy a techniky“ na medzirezortný program  MŠ SR s účastníkmi podprogramov v rozpočtových kapitolách MP SR, MZ SR, MH SR, MVRR SR a SAV. 
Materiál bol po medzirezortnom pripomienkovom konaní upravený podľa požiadaviek MF SR.  Pripomienky MH SR a MVRR SR neboli akceptované pre závažné výhrady MF SR, ktoré nesúhlasí aby sa úlohy riešené podnikateľskými organizáciami financovali  priamo z kapitoly MŠ SR. 
  Prerokovanie materiálu vo vláde je rozhodujúce z hľadiska vykonania rozpočtových opatrení pre rozpočtové kapitoly a z hľadiska zmluvného zabezpečenia financovania schválených úloh APVT. V prípade neprerokovania materiálu vo vláde by mohlo dôjsť k posunu financovania úloh do budúceho roku.